Prys van bande dalk gou veel duurderIndien die tarief goedgekeur word, kan dit die prys van bande in Suid-Afrika aansienlik verhoog. (Foto: Unsplash) Suid-Afrikaners kan binnekort dalk veel meer vir bande begin opdok as die SA Tyre Manufacturers Conference (SATMC) sy sin kry. Die organisasie verteenwoordig Continental, Bridgestone, Goodyear en Sumitomo (wat Dunlop vervaardig) in Suid-Afrika en het die internasionale handelsadministrasie (ITAC) nou gevra om teenstortingsbelasting op spesifiek Chinese invoere te hef. Dit kan wesenlike skade aan die Suid-Afrikaanse padvervoersektor tot gevolg hê. Charl de Villiers, voorsitter van die Tyre Importers Association of South Africa (Tiasa), sê invoerders betaal reeds invoerbelasting van tussen 25% en 30% op bande. Die SATMC vra egter vir ŉ bykomende tariefverhoging wat wissel tussen 8% en 69%, afhangend van die soort bande wat ingevoer word. De Villiers sê plaaslike vervaardigers kry reeds beskerming, maar kan nie deur plaaslike produksie alleen in die vraag na bande in Suid-Afrika voldoen nie. Daar is dus ruimte in die mark vir plaaslike vervaardiging en invoere. Van die sowat 3 200 verskillende produkte wat Continental, Bridgestone, Goodyear en Sumitomo volgens sy eie pryslyste aan verbruikers beskikbaar stel, word sowat 80% ieder geval ingevoer (maar nie uit China nie). Dit maak hulle self ŉ groot invoerder, hoewel hulle nou vra vir verdere beskerming, benewens die bykomende beskerming wat hulle reeds geniet, sê De Villiers. Hy sê indien die aansoek slaag, die taxibedryf die swaarste getref gaan word. Die prys van bande vir minibustaxi’s kan met tot 41% styg indien die SATMC se aansoek toegestaan word. Die prys van 13”-bande – gewoonlik vir kleiner motors – kan tussen 38% en 40% duurder word en die prys van 14”- en 15”-bande kan met tussen 17% en 18% styg. Bande is naas arbeid en brandstof die grootste uitgawe vir die vervoer- en logistieke bedryf. Die padvragbedryf gaan dus net so swaar getref word, veral omdat tot 80% van alle items in Suid-Afrika per pad vervoer moet word. Vragmotorbande en bande vir busse kan ook met tot 18% duurder word indien die tariefverhoging toegestaan word. Volgens ŉ berekening van die Padvragvereniging (RFA) sal dit ŉ bykomende 6% by die bestuurskoste van ŉ vloot vragmotors voeg; dit is enorme koste wat die bedryf nie op sy eie gaan absorbeer nie. “Hulle sal dit verder in die ketting moet aangee en die man op straat gaan daarvoor betaal,” sê De Villiers. Gavin Kelly, uitvoerende hoof van die RFA, het ook gewaarsku dat ŉ styging in die koste van bande die laaste spyker in die doodskis van talle vervoermaatskappye gaan wees. Dit kan lei tot ŉ ineenstorting van Suid-Afrika se kritiek belangrike padvrag- en logistieke sektor. Suid-Afrikaners is weens stygende inflasie reeds onder groot finansiële druk en hoewel daar volgende maand ŉ verwagte daling in die prys van brandstof sal wees, dok motoriste steeds rekordhoë pryse daarvoor op. ŉ Reuseverhoging in die prys van bande kan kwalik bekostig word. Nagenoeg 60 voorleggings is by ITAC ingedien en hulle het die dokumente reeds begin verwerk. De Villiers sê die speelveld moet meer gelyk gemaak word en Tiasa is gereed om hom tot die howe te wend, indien nodig.